Šejh-Jujino turbe
Mustafa Ejubović, poznatiji pod nadimkom Šejh Jujo, rođen je 1651. u Mostaru. Bio je učen čovjek i muderis Karađoz-begove medrese. Stekavši znanje i ugled u svom rodnom gradu, odlazi na studije u Istanbul sa 27 godina i tamo ostaje 15 godina. Nakon smrti tadašnjeg mostarskog muftije Hasana 1692, Mostarci ga pozivaju da dođe i preuzme njegovu dužnost, koju on prihvata i tu dužnost obavljao je do smrti 1707. Turbe je u donjem dijelu Šarića harema, ispod Ulice maršala Tita, koja harem dijeli na dva dijela. Sagrađeno je 1831. voljom hercegovačkog vezira Ali-paše Rizvanbegovića i imalo je šest stubova s polukružnim kamenim lukovima, na kojima je kupola od željezne mreže. Električno osvjetljenje s jednom sijalicom koja je gorjela cijelu noć uvedeno je 1937. U posljednjem ratu turbe je znatno oštećeno, pa je postojala mogućnost da se uruši. Na inicijativu Mostarskog muftijstva, obnovu turbeta finansiralo je Federalno ministarstvo kulture i sporta. Turbe su posjećivali ljudi konzervativnijeg svjetonazora koji bi tu palili svijeće i molili za ispunjenje želja. Prema jednoj od predaja, kome se nije dalo učiti išao bi 40 jutara prije sabaha do Jujinog mezara, tu bi učio Kur'an i pamet bi mu se izoštrila. Na nišanu je natpis na arapskom jeziku koji u prijevodu glasi: "Šejh Jujo Mustafa b. Jusuf b. Murad, rođen 1061. (počinje 25. XII 1650), umro 1119 (počinje 4. IV 1707)."